На основи члена 185. пасус 1, а у вязи зоз членом 28. пасус 6. Закона о основох системи образованя и воспитаня («Службени глашнїк РС», число 88/17, 27/18 – др. закон, 10/19, 6/20, 129/21, 92/2023 и 19/2025), члена 15. и 16. пасус 2. члена 24. пасус 2. и члена 37. пасус 4. Покраїнскей скупштинскей одлуки о покраїнскей управи («Службени новини АП Войводини», число 37/14, 54/14 – др. одлука, 37/16, 29/17, 24/19, 66/20 и 38/21), покраїнски секретар за образованє, предписаня, управу и национални меншини – национални заєднїци, приноши

**ПРАВИЛНЇК**

**О ШКОЛСКИМ КАЛЕНДАРЕ ЗА ОСНОВНИ ШКОЛИ ЗОЗ ШЕДЗИСКОМ НА ТЕРИТОРИЇ АВТОНОМНЕЙ ПОКРАЇНИ ВОЙВОДИНИ ЗА ШКОЛСКИ 2025/2026. РОК**

**Член 1.**

Зоз тим правилнїком ше утвердзує календар за витворйованє образовно-воспитней роботи и школского розпусту у основних школох за школски 2025/2026. рок, зоз шедзиском на териториї Автономней покраїни Войводини.

**Член 2.**

Обовязни и инши форми образовно-воспитней роботи, хтори утвердзени зоз предписаним Планом и програму настави и ученя за основни школи, планує ше з Рочним планом роботи.

**Член 3.**

Наставу и други форми образовно-воспитнeй роботи у основнeй школи ше витворює у двох полрочох.

Перше полроче почина на пондзелок, 1. септембра 2025. року, а закончує на вовторок, 23. децембра 2025. року.

Друге полрочe почина на пондзелок, 12. януара 2026. року, а закончує на пияток 12. юния 2026. року.

Друге полроче ше закончує на пияток, 29. мая 2026. року за школярох осмей класи, односно на пияток, 12. юния 2026. року за школярох од першей по седму класу.

**Член 4.**

Обовязни форми образовно-воспитней роботи зоз члена 1. того правилнїка, за школярох од пeршeй по седму класу ше витворює у 36 пейцдньових наставних тижньох, односно 180 наставних дньох.

Образовно-воспитну роботу за школярох осмeй класи ше витворює у 34 пейцдньових наставних тижньох, односно 170 наставних дньох.

Кед пре загрожену безпечносц и здравє школярох и занятих школи нє можу витвориц обовязни форми образовно-воспитней роботи у полним чишлє наставних тижньох и наставних дньох на рочним уровню, можлїве одступанє до 5% утвердзеного числа пейцдньових наставних тижньох, односно наставних дньох.

У рамикох 36, односно 34 пейцдньового наставного тижня, школа ма обовязку з Рочним планом роботи ровномирно розпоредзиц днї у тижню.

Кажди дзень у тижню ма буц заступени 36, односно 34 раз, окрем у случаю кед пре загрожену безпечносц и здравє школярох и занятих нє мож обезпечиц же би кажди дзень у тижню бул заступени на одвитуюци способ.

Же би ше образовно-воспитну роботу реализовало у потребним чишлє наставних дньох, уводза ше два роботни соботи и то, соботу 11. октобра 2025. року, кед ше у шицких школох образовно-воспитну роботу будзе реализовац по розпорядку годзинох за пондзелок и соботу 21. марца 2026. року, кед ше у шицких школох, образовно-воспитну роботу будзе реализовац по розпорядку годзинох за пияток.

Пре ровномирну заступеносц наставних дньох, витворйованє образовно-воспитней роботи, на стреду 19. новембра 2025. року и на штварток 2. априла 2026. року, у шицких школох, будзе ше реализовац по розпорядку годзинох за вовторок.

**Член 5.**

План и програму настави и ученя за основну музичну и основну балетску школу ше витворює по Рочним плану роботи школи у пейцдньових або шейсцдньових наставних тижньох, у складзе зоз законом.

У случаю же пре загрожену безпечносц або здравє школярох и занятих школи нє можу витвориц обовязни форми образовно-воспитней роботи у полним чишлє наставних тижньох и наставних дньох на рочним уровню, можлїве одступанє до 5% утвердзеного числа пейцдньових, односно шейсцдньових наставних тижньох, односно наставних дньох.

**Член 6.**

Под час школского року школяре маю єшеньски, жимски, ярнї и лєтнї розпуст.

Єшеньски розпуст почина на пондзелок, 10. новембра 2025. року, а закончує ше на вовторок, 11. новембра 2025. року.

Жимски розпуст почина на стреду, 24. децембра 2025. року, а закончує ше на пияток, 9. януара 2026. року.

Ярнї розпуст почина на пияток, 3. априла 2026. року, а закончує ше на вовторок, 14. априла 2026. року.

За школярох од першей по седму класу, лєтнї розпуст почина на пондзелок, 15. юния 2026. року, а закончує ше на пондзелок, 31. авґуста 2026. року. За школярох осмей класи лєтнї розпуст почина по законченю закончуюцого испиту, а закончує ше на пондзелок, 31. авґуста 2026. року.

**Член 7.**

Под час жимского розпусту, школа може плановац реализованє додатней и дополнююцей роботи зоз школярами.

О чишлє годзинох, облапeню школярох и розпорядку окончованя додатнeй и дополнююцeй роботи зоз школярами зоз пасуса 1. того члeна одлучує директор, на предкладанє Наставнїцкeй ради.

**Член 8.**

Под час наставного периоду школа може утвердзиц у своїм Рочним плану роботи, найвецей штири наставни соботи и то у случаю кед ше на наставни дзень:

* означує Дзень школи;
* за векшу часц школярох школи реализує екскурзиї, або даяки други активносци;
* зоз векшину школярох участвує на даякeй спортскeй або дружтвенeй манифестациї, або школа домашнї змаганя, дружтвеней або спортскей манифестациї;
* прe одсуство векшого числа школярох або занятих хтори означую вирскe швeто або швето националней меншини, хторе утвердзел национални совит одредзеней националней меншини у Републики Сербиї, на дзeнь того швeта очежанe отримованє настави.

Наставну соботу на хтору ше надополнює прeпущeну роботу зоз пасуса 1. того члeна, потребне одробиц у истим кварталу у хторим и дзeнь яки одредзени як нєнаставни.

Вибор и розпорядок републичних змаганьох школярох, одредзи ше зоз Програму змаганьох и смотрох школярох основних школох и Фаховим упутством о орґанизованю змаганьох и смотрох школярох основних и штреднїх школох, за школски 2025/26. рок.

За школярох хтори нє участвую на змаганьох тоти днї ше рахує як наставни.

У шицких других случайох одступаня од школского календара, школа длужна поступац у складзe зоз члeном 28. пасус 5. и 105. пасус 3. и 4. Закона о основох системи образованя и воспитаня («Службени глашнїк РС», число 88/17, 27/18 – др. закон, 10/19, 27/18 – др. закон, 6/20, 129/21, 92/2023 и 19/2025).

**Член 9.**

У школи ше прeславює дeржавни и вирски швeта, у складзe зоз Законом о державних и других шветох у Републики Сербиї («Службени глашнїк РС», число 43/01, 101/07 и 92/11).

У школи ше преславює и:

1. 21. октобер 2025. року, як Дзень здогадованя на сербски жертви у Другей шветовей войни;
2. 27. януар 2026. року, Святи Сава – Дзень духовносци;
3. 22. април 2026. року, як Дзень здогадованя на жертви холокаусту, ґеноциду и други жертви фашизма у Другей шветовей войни;
4. 9. май 2026. року, як Дзень побиди;
5. 28. юний 2026. року, Видовдан – памятку на Косовску битку.

Святи Сава и Видовдан ше преславює роботно без отримованя настави, а Дзень здогадованя на сербски жертви у Другей шветовей войни, Дзень здогадованя на жертви холокаусту, ґеноциду и други жертви фашизма у Другей шветовей войни и Дзень побиди то наставни днї, окрем кед падаю на днї кед школа иншак и нє роби.

У школи ше означує и:

1. 8. новембер 2025. року, як Дзень просвитних роботнїкох;
2. 21. фебруар 2026. року, як Медзинародни дзень мацеринского язика;
3. 10. април 2026. року, як Дзень здогадованя на Доситея Обрадовича, велького сербского просвитителя и першого сербского министра просвити;
4. тидзень од 4. по 8. май 2026. року, як Тидзень здогадованя и заєднїцтва под час хторого ше реализує рижни активносци хтори унапрямени на пестованє култури здогадованя и даванє почесци нєвиним жертвом ‒ школяром и младим, розвой и промоцию гуманосци, емпатиї, толеранциї, почитованя и диялоґу.

**Член 10.**

Школярe и заняти у школи маю право нє буц на настави, односно нє робиц, на вирски швeта:

* Православни вирнїки – на пeрши дзeнь крeсней слави;
* Припаднїки вирских заєднїцох хтори означую вирски швeта по григориянским, односно юлиянским календарe – на перши дзень Крачуна и на вельконоцни швета, починаюци од Велького пиятку заключно зоз другим дньом швета;
* Припаднїки Исламскей заєднїци – перши дзень Рамазанского байраму и перши дзень Курбан-байраму;
* Припаднїки Єврейскей заєднїци – на перши дзень Йом Кипура и перши дзень Пасхи або Песах.

**Член 11.**

З одлуками совитох националних меншинох утвердзени тоти национални швета нациналних меншинох:

* **за мадярску националну заєднїцу:**

\*15. марец – Дзень револуциї и ошлєбодительней борби 1848/49.

\*20. авґуст – Дзень Святого Стевана и

\*23. октобер – Дзень початку револуциї и ошлєбодительней борби 1956. року.

* **за словацку националну заєднїцу:**

\*перши викенд у авґусту – Днї словацких народних шветочносцох.

* **за румунску националну заєднїцу:**

\*15. януар – датум народзеня националного поети Михая Еминескуа

\*4. септембер – швето Велькей Матки Божей,

\*1. децембер – Националне швето Румуниї и

\*7. децембер – Дзень Националного совиту.

* **за руску националну заєднїцу:**

\*17. януар – Дзень Руснацох.

* **за горватску националну заєднїцу:**

\*19. марец – швето Святого Йосипа,

\*19. юний – датум народзеня суботицкого бискупа Ивана Антуновича

\*16. октобер – датум народзеня бана Йосипа Єлачича и

\*15. децембер – датум снованя Горватскей националней ради.

* **за бунєвацку националну заєднїцу:**

\*2. фебруар – Дзень вельких прадкох

\*23. фебруар – Дзень вибору першого Националного совиту

\*15. авґуст – Дзень Дужиянци и

\*25. новембер – Дзень кед 1918. року у Новим Садзе отримана Велька Народна скупштина Сербох, Бунєвцох и других Славянох.

* **за ромску националну заєднїцу:**

\*14. януар – Василица

\*3. пияток у марцу – Бибия

\*8. април – Медзинародни дзень Ромох и

\*6. май – Дзуря.

* **за бошняцку националну заєднїцу:**

\*11. май – Дзень бошняцкей националней застави

\*21. априла – перши дзень Рамазанского байраму

\*28. юний – перши дзень Курбанского Байраму

\*20. новембер – Дзень ЗАВНОС.

* **за українску националну заєднїцу:**

\*17. май – Дзень українскей заєднїци у Сербиї и

\*14. октобер – Дзень українских геройох.

* **за македонску националну заєднїцу:**

\*2. авґуст – Илинден – Дзень повстаня народу Македониї процив Туркох

\*8. септембер – Дзень державносци Републики Македониї

\*11. октобер – Дзень борца и

\*16. децембер – Дзень Националного совиту.

* **за нємецку националну заєднїцу:**

\*15. децембер – Дзень снованя Националного совиту.

* **за болгарску националну заєднїцу:**

\*3. марец – Дзень ошлєбодзеня од турского рабства

\*24. май – Дзень Кирила и Мефтода и

\*1. новембер – Дзень народних будительох.

* **за ческу националну заєднїцу:**

\*4. фебруар – Дзень ческей литератури

\*28. марец – Дзень образованя

\*16. май – Дзень Националного совиту

\*28. септембер – Дзень Чехох (св. Вацлав) и

\*4. октобер – Дзень ческого язика.

**Член 12.**

Термин сообщованя успиху школярох и дзелєнє школярских кнїжочкох на концу першого полроча, школа утвердзує зоз Рочним планом роботи, у складзе зоз тим правилнїком.

Термин додзельованя свидоцтвох, як и термин додзельованя дипломох, школа утвердзує з Рочним планом роботи, у складзе зоз тим правилнїком.

Шветочне додзельованє кнїжочкох, односно свидоцтвох, школяром од першей по седму класу, на концу другого полроча, окончи ше на нєдзелю, 28. юния 2026. року.

Шветочне додзельованє свидоцтвох, школяром осмей класи, на концу другого полроча, окончи ше у чаше хтори нє длугши як седем днї по законченю наставного рока.

Сообщованє успиху школярох музичней и балетскей школи на концу другого полроча и додзельованє свидоцтвох и дипломох ше окончи у складзе з Рочним планом роботи школи, у складзе зоз тим правилнїком.

**Член 13.**

Школяре осмей класи буду покладац пробни закончуюци испит на пияток, 27. марца 2026. року и на соботу, 28. марца 2026. року, а закончуюци испит на пондзелок, 15. юния 2026. року, на вовторок 16. юния 2026. року и на стреду, 17. юния 2026. року.

Примаци испити за упис до штреднєй школи, и то до: уметнїцкей школи односно образовного профилу у обласци уметносци, оддзелєня за школярох з окремнима способносцами, школи дзе ше часц настави отримує на странским язику и школи за талантованих школярох ше будзе покладац од 8. по 17. май 2026. року, у складзе з подʼзаконским актом з яким ше ушорює упис школярох до штреднєй школи.

Примаци испит за упис до Штреднєй школи нукашнїх дїлох «Яков Ненадович» ше окончи у складзе з подʼзаконским актом з яким ше ушорює упис школярох до штреднєй школи.

**Член 14.**

Таблїчкови приказ календара образовно-воспитней роботи основней школи за школски 2025/2026. рок часц того правилнїка.

**Член 15.**

Тот правилнїк ступа на моц по обявйованю у «Службених новинох АП Войводини», а сходно члену 53. пасус 2. Закона о дeржавнeй управи («Службени глашнїк РС», число 79/05, 101/07, 95/10, 99/14, 47/18 и 30/10 – др. закон), будзе обявени и у «Службеним глашнїку РС».

**Покраїнски секретарият за образованє, предписаня, управу и национални меншини – национални заєднїци**

Число: 002989538 2025 09427 001 001 000 001

У Новим Садзе, 9.7.2025. року

**ПОКРАЇНСКИ СЕКРЕТАР,**

**Роберт Отот**